Bemærkninger til forslaget

**Almindelige bemærkninger**

**1. Indledning**Naalakkersuisut har besluttet at nedsætte en ekspertgruppe, som får til opgave at gennemgå det samlede pensionssystem inklusive reglerne vedrørende alderspension, tjenestemandspension og obligatorisk pensionsordning. Det er efter Naalakkersuisuts mening afgørende, at der skabes et sammenhængende pensionssystem, som både tager hensyn til at sikre landets borgere en tryg og økonomisk fornuftig pensionisttilværelse og en samfundsøkonomi i balance.

Naalakkersuisut vil afvente resultatet af ekspertgruppens arbejde inden der træffes mere vidtgående beslutninger på pensionsområdet om bl.a. den obligatoriske pensionsordning. Naalakkersuisut har dog besluttet, at der allerede nu er behov for at foretage nogle justeringer af den obligatoriske pensionsordning.

Det drejer sig dels om den ofte udskældte ordning med forhøjede trækprocenter på skattekortene og forhøjede skattebilletter, dels omfanget af opsparingsforpligtelse for tjenestemænd. På begge områder ser Naalakkersuisut behov for at tage initiativ til at få løst nogle udfordringer allerede nu. Det forslås desuden, at fastfryse procentsats for opsparingsforpligtelsen for lønmodtagere på det niveau, som den har i 2025.

**2. Hovedpunkter i forslaget**I henhold til § 2, stk. 1, nr. 1-4, og stk. 4, i Inatsisartutlov om obligatorisk pensionsordning indgår tjenestemænds lønninger ikke ved beregning af opsparingsforpligtelserne, i det omfang lønnen danner grundlag for fastsættelse af tjenestemændenes tjenestemandspension.

Tjenestemænds særlige tillæg og eventuelle andre løndele, som fx vederlag for merarbejde, vagttillæg m.v., indgår ikke ved beregning af tjenestemændenes tjenestemandspensioner og skal derfor medregnes ved beregning af opsparingsforpligtelsen efter Inatsisartutlov om obligatorisk pensionsordning.

Naalakkersuisut anser ikke denne retsstilling for hensigtsmæssig og foreslår den derfor ændret således, at hele den løn, som en tjenestemand modtager som led i sin ansættelse som tjenestemand, undtages fra beregning af den pågældendes opsparingsforpligtelse. Modtager en tjenestemand andre indkomster, som ikke vedrører tjenestemandsarbejdet, vil disse indtægter fortsat skulle medregnes. Der kan f.eks. være tale om indtægter, der stammer fra konsulentvirksomhed eller fra indhandling.

Efter bestemmelserne i lovens § 7, stk. 3-6, opkræves eventuelle uopfyldte opsparingsforpligtelser som tillæg til en borgers skattekort eller forhøjet skattebillet, hvis borgeren ikke af egen drift opfylder sin opsparingsforpligtelse.

Naalakkersuisut har besluttet at sætte denne ordning ud af kraft for indkomståret 2026 og 2027, så der fra og med 1. januar 2026 ikke opkræves til den obligatoriske pensionsordning via forhøjede trækprocenter eller skattebilletter. Forslaget vil mindske effektiviteten af Inatsisartutloven, idet skatteforvaltningen fremover alene vil fremsende en anmodning om indbetaling af uopfyldt opsparingsforpligtigelse på en pensionsordning. Derfor håber Naalakkersuisut, at den kommende ekspertgruppe vil foreslå en effektiv, men også mindre indgribende løsning end den gældende.

Efter gældende ret udgør procenten for opsparingsforpligtigelsen for lønmodtagere følgende om året: 7 procent i 2023, 8 procent i 2024, 9 procent i 2025 og 10 procent i 2026.

Naalakkersuisut har besluttet at fastfryse procentsats for opsparingsforpligtigelsen for lønmodtagere på 2025-niveau. Dette skaber ro omkring niveauet af opsparingsforpligtigelsen. Hvor meget der spares op i pension, har betydning for borgerens pensionsdækningen i pensionsalderen. En lavere pensionsindbetaling kan medføre, at borgeren i pensionsalderen oplever en større indkomstnedgang i forhold til indkomsten som erhvervsaktiv.

For selvstændigt erhvervsdrivende har procentsatsen været på 6 procent fra og med 2024, hvilket er det lovbestemte loft. Denne procentsats berøres derfor ikke af lovforslaget.

**3. Økonomiske og administrative konsekvenser for det offentlige**

Forslaget vil medføre tilretning af IT-systemerne i Skattestyrelsen. Udgiften hertil skønnes at beløbe sig til mindre end 500.000 kr.

Udvidelsen af undtagelsesområdet for tjenestemænd må i udgangspunktet forventes at have økonomiske konsekvenser for det offentlige, idet den pension som tjenestemændene vil modtage fra deres egne pensionsopsparinger vil mindskes. Som følge heraf må det forventes, at flere tjenestemænd vil være berettiget til at få udbetalt mere i alderspension. Det er ikke anset muligt at foretage en beregning af merudgiften, men da antallet af tjenestemandsansatte er faldende, antages merudgiften at være begrænset.

Ophævelse af adgangen til at opkræve uopfyldte opsparingsforpligtelser via tillæg på skattekort eller forhøjede skattebilletter forventes at resultere i en betydelig reduktion i indbetalinger til private pensionsordninger af uopfyldte forpligtelser.

Tabel 1. Samlet uopfyldt opsparingspligt og opkrævning via skattekort, 2021-2023.

|  |  |  |
| --- | --- | --- |
| **Indtægtsinterval -**  | **Uopfyldt opsparingspligt, mio.kr.** | **Opkrævning af uopfyldt opsparingspligt,** **mio.kr.** |
| **opsparingsgrundlag** | **2021** | **2022** | **2023** | **2021** | **2022** | **2023** |
| 125.000 - 174.999 kr. | 3,5 | 5,9 | 8,5 | 2,9 | 4,2 | 4,7 |
| 175.000 - 224.999 kr. | 7,0 | 11,0 | 16,0 | 5,9 | 8,2 | 7,4 |
| 225.000 - 299.999 kr. | 10,4 | 16,6 | 26,1 | 8,9 | 13,2 | 13,4 |
| 300.000 - 399.999 kr. | 12,7 | 23,3 | 33,1 | 10,6 | 18,6 | 18,2 |
| 400.000 - 499.999 kr. | 11,7 | 16,8 | 29,5 | 10,0 | 14,4 | 16,2 |
| 500.000 kr. og over | 33,3 | 53,6 | 85,4 | 24,1 | 38,8 | 43,9 |
| **I alt** | **78,6** | **127,2** | **198,6** | **62,4** | **97,4** | **103,8** |

Kilde: Skattestyrelsen.

I tabel 1 sammenlignes de akkumulerede uopfyldte opsparingsforpligtelser med de beløb, som er opkrævet via tillæg til skattekort og forhøjede skattebilletter i indkomstårene 2021-2023. Beløbene er fordelt på indkomstintervaller. Det fremgår af tabel 1 at der er en netto uopfyldt opsparingspligt på omkring 198,6 mio. kr. ultimo 2023.

Tabel 2. Uopfyldt opsparingsforpligt i 2023 fordelt på køn.

|  |  |  |
| --- | --- | --- |
| **Indtægtsinterval -**  | **Antal personer** | **Uopfyldt opsparingspligt, mio.kr.** |
| **opsparingsgrundlag** | **Mænd** | **Kvinder** | **Mænd** | **Kvinder** |
| 125.000 - 174.999 kr. | 183 | 129 | 1,2 | 0,9 |
| 175.000 - 224.999 kr. | 506 | 228 | 5,0 | 2,3 |
| 225.000 - 299.999 kr. | 673 | 205 | 8,2 | 2,6 |
| 300.000 - 399.999 kr. | 740 | 155 | 10,5 | 2,3 |
| 400.000 - 499.999 kr. | 638 | 79 | 10,4 | 1,2 |
| 500.000 kr. og over | 1.130 | 189 | 29,6 | 4,4 |
| **I alt** | **3.870** | **985** | **64,9** | **13,6** |
| **Andel** | **80%** | **20%** | **83%** | **17%** |

Kilde: Skattestyrelsen.

Tabel 2 viser, at det især er mænd som i 2023 som havde uopfyldte opsparingsforpligtelser på 83 %, samt at mænd udgør 80 % af skyldnere.

De 2 tabeller viser, at en stor andel af de samlede uopfyldte opsparingsforpligtelser vedrører mænd med indkomster over 300.000 kr.

En stigning i de uopfyldte opsparingsforpligtelser vil afspejle sig i merudgifter til alderspension, når de pågældende går på pension, idet de som følge af færre indbetalinger til deres private pensionsordninger vil have en lavere grad af selvforsørgelse. Det er ikke muligt at beregne merudgiftens størrelse på det foreliggende grundlag.

En reduktion i indbetalingerne til pensionsopsparing vil medføre en stigning i privatforbruget på kort sigt. Merforbruget vil ske på bekostning af forbrugsmuligheder i pensionsalderen. Størrelsen af stigningen afhænger af, hvor stort et beløb borgerne undlader at indbetale til deres pensionsopsparinger.

Mindre indbetalinger til pensionsordninger kan resultere i et højere skatteprovenu i 2026 og 2027, idet indbetalinger til en grønlandsk pensionsordning, sker med bortseelsesret og fradragsret i skatten. Der er dog alene tale om en fremrykning af beskatningsgrundlaget, idet det på sigt vil medføre mindre pensionsindbetalinger, og en deraf følgende mindre skattebetalinger. Det er ikke muligt at opgøre størrelsen heraf, idet det afhænger af faldet i indbetalinger til de grønlandske pensionsordninger.

Da de nye regler om obligatorisk pensionsordning blev introduceret blev kommunerne kompenseret via en forhøjelse af bloktilskuddet, idet der forventedes en stigning i borgernes skattefradrag og dermed en reduktion i kommunernes skatteindtægter. De foreslåede ændringer af Inatsisartutloven vil omvendt medføre øgede skatteindtægter for kommunerne, hvorfor der skal ske en reduktion i den tidligere aftalte kompensation. Dette vil indgå i bloktilskudsforhandlingerne.

Administrativt vil forslaget betyde en mindre lettelse af arbejdsopgaverne i Skattestyrelsen som følge af færre sager om opkrævning af uopfyldte opsparingsforpligtelser og bortfald af opgaven med overførsler til pensionsinstitutterne.

**4. Økonomiske og administrative konsekvenser for erhvervslivet**

Forslaget forventes ikke at have væsentlige økonomiske eller administrative konsekvenser for erhvervslivet.

For den finansielle sektor må forslaget forventes at resultere i reduktioner i indbetalingerne til borgernes pensionsordninger.

**5. Konsekvenser for miljø, natur og folkesundhed**Forslaget har ikke konsekvenser for miljø, natur eller folkesundheden.

**6. Konsekvenser for borgerne**Forslaget om at fritage alle dele af tjenestemændenes lønninger for opsparingsforpligtelse vil mindske størrelsen af de pensioner, som udbetales til de pågældende ved deres pensionering. Det vil være individuelt for den enkelte, hvor meget det vil betyde, idet det afhænger af, hvor stor en andel af vedkommendes samlede løn, der hidtil har været omfattet af opsparingsforpligtelse.

Suspensionen af adgangen til at opkræve uopfyldte opsparingsforpligtelser via tillæg på skattekort eller forhøjede skattebilletter i 2026 og 2027 vil ligeledes mindske størrelsen af de pensioner, som udbetales til de pågældende ved deres pensionering. Det vil være individuelt for den enkelte, hvor meget det vil betyde, idet det afhænger af, hvor stort et beløb de undlader at indbetale til deres pensionsopsparing.

Forslaget har derudover ikke væsentlige konsekvenser for borgerne.

**7. Andre væsentlige konsekvenser**Forslaget har ikke andre væsentlige konsekvenser.

**8. Høring**Forslaget har i perioden x. august til x. august 2025 været sendt til høringsparter og været lagt på høringsportalen på [www.naalakkersuisut.gl](http://www.naalakkersuisut.gl). Der henvises i øvrigt til bilag 2.

**Bemærkninger til forslagets enkelte bestemmelser**

Til § 1

Til nr. 1

Det foreslås, at de løndele, som en tjenestemand oppebærer i kraft af sit ansættelsesforhold som tjenestemand, ikke skal medregnes ved opgørelsen af den pågældendes opsparingsforpligtelse.

Dette omfatter både de løndele, der indgår ved beregning af den pågældendes tjenestemandspension, og løndele, som udbetales som særligt tillæg, betaling for merarbejde, vagttjenester m.v.

Derimod vil indkomster, som ikke direkte knytter sig til vedkommendes ansættelse som tjenestemand, fortsat skulle medregnes ved opgørelsen af opsparingsforpligtelsen. Der kan fx være tale om indtægter, som stammer fra bijob, konsulentydelser, indhandling eller lignende.

Til nr. 2.

Det foreslås, at stigningen i procentsatsen efter § 3, stk. 1, sidste punktum, skal fastfryses, således at procenten ikke stiger efter 2025. Herved udgør procentsatsen 9 procent fra 2025 og frem.

Til nr. 3

Det foreslås, at § 7, stk. 3-6, ikke finder anvendelse for indkomståret 2026 og 2027.

Herved bortfalder muligheden for at udstede skattekort med tillæg til betaling af uopfyldte opsparingsforpligtelser eller forhøjede skattebilletter. Dette indebærer bl.a., at der ved udstedelse af skattekort og skattebilletter ultimo 2025 skal tages hensyn til at der træder nye regler i kraft 1. januar 2026.

Til nr. 4

Forslaget indeholder en overgangsbestemmelse.

Med stk. 1 præciseres, at der ved udstedelse af skattekort eller skattebilletter for indkomståret 2026 ikke kan opkræves tillæg til skatteprocenten eller ske forhøjelse af skattebilletterne.

Efter stk. 2 skal skatteforvaltningen overføre uopfyldte opsparingsforpligtelser, som senest forfalder til betaling den 1. januar 2026, til en persons pensionsordning. Hermed tages der højde for, at skat af løn vedrørende december 2025 forfalder til betaling den 1. januar 2026.

*Til § 2*

Det foreslås, at Inatsisartutloven skal træde i kraft den 1. januar 2026.

**Bilag 1**

|  |
| --- |
| **Forslaget sammenholdt med gældende ret** |
| ***Gældende formulering*** | ***Forslaget*** |
|  | **§ 1**I Inatsisartutlov nr. 21 af 28. november 2016 om obligatorisk pensionsordning, som ændret blandt andet ved Inatsisartutlov nr. 18 af 30. november 2020 og senest ved Inatsisartutlov nr. 29 af 25. november 2023, foretages følgende ændringer: |
| **§ 2.**  *Stk. 4.* Bestemmelsen i stk. 2, nr. 1-4, omfatter de ydelser, som danner grundlag for fastsættelse af en persons tjenestemandspension. | § 2, stk. 4, affattes således:” *Stk. 4.*  Bestemmelserne i stk. 2, nr. 1-4, omfatter de ydelser, som en tjenestemand optjener i ansættelsesforholdet.” |
| **§ 3.** Indbetalinger til en persons pensionsordning må i indkomståret 2023 ikke være mindre end 7 procent af opsparingsgrundlaget, hvis opsparingsgrundlaget udgør 175.000 kr. eller mere, jf. dog stk. 2 og 5. Fra og med indkomståret 2024 til 2026 hæves procenten med 1 procent årligt, således at satsen udgør 10 procent i 2026. | **2.** § 3, stk. 1, 2. punktum affattes således:” Fra og med indkomståret 2024 til 2025 hæves procenten med 1 procent årligt, således at satsen udgør 9 procent i 2025.” |
|  **§ 7.** *Stk. 3.* Har Skattestyrelsen ikke modtaget dokumentation for indbetaling inden den 1. november, opkræves differencerne som et tillæg til skatteprocenten, eller som en forhøjelse af skattebilletterne. Der kan dog ikke opkræves differencer, som vedrører indkomstår, der ligger mere end 4 år forud for det indkomstår, skattekortet vedrører. *Stk. 4.* Tillæg efter stk. 3 kan maksimalt udgøre de for næste indkomstår gældende satser, jf. § 3, stk. 1 og 2. Konstaterer skatteforvaltningen, at der i løbet af et indkomstår er opkrævet tilstrækkeligt til at dække en persons differencer, udsteder skatteforvaltningen et nyt skattekort uden tillæg til trækprocenten. Overstiger det opkrævede en persons differencer, anses beløbet for en foreløbig skat i det indkomstår det konstateres. *Stk. 5.* Udstedes nye skattebilletter, opkræves differencen over højst 6 rater. *Stk. 6.* Skatteforvaltningen overfører indbetalte differencer, jf. stk. 3-5, til personens pensionsordning. | **3.** Efter § 7, stk. 7 indsættes som nyt stykke:” *Stk. 8.* Bestemmelserne i stk. 3-6 finder ikke anvendelse for indkomståret 2026 og 2027.” |
|  | **4.** Efter § 7 indsættes:” **§ 7 a.** Ved udstedelse af skattekort eller skattebilletter for indkomståret 2026 kan der ikke opkræves tillæg til skatteprocenten eller ske forhøjelse af skattebilletterne.  *Stk. 2.* Skatteforvaltningen overfører uopfyldte opsparingsforpligtelser (differencer), som forfalder til betaling senest den 1. januar 2026, til personens pensionsordning.  *Stk. 3.* Er skatteforvaltningen ikke bekendt med, at personen har en aktiv pensionsordning, eller ønsker den pensionskasse eller anden pensionsudbyder hvor pensionsordningen er oprettet, ikke at modtage indbetalinger fra skatteforvaltningen, kan skatteforvaltningen oprette en pensionsordning for vedkommende, jf. § 8.  |
|  | **§ 2**Inatsisartutloven træder i kraft den 1. januar 2026.  |

**Bilag 2**

**Høringsnotat**

Forslaget har været i offentlig høring i perioden ...

Forslaget er sendt direkte til disse organisationer og virksomheder ...

**Virksomhed X skriver:** ... ... ...

*Ressortdepartementets bemærkninger:* ... ... ...